**ZAPISNIK**

**S TREĆE (HIBRIDNE) SJEDNICE** **UPRAVNOGA VIJEĆA**

**INSTITUTA ZA ARHEOLOGIJU**

Treća (hibridna) sjednica Upravnoga vijeća Instituta za arheologiju održana je dana 26. srpnja 2024. godine, s početkom u 11.00 sati.

Sjednici su nazočili:

- prof. dr. sc. Jure Zovko, predsjednik Upravnoga vijeća – prisutan putem zoom platforme

- prof. dr. sc. Dražen Vikić-Topić, član Upravnoga vijeća – prisutan telefonskim putem

- gđa. Amalija Babić, članica Upravnoga vijeća – prisutna putem zoom platforme

- dr. sc. Ivana Ožanić Roguljić, članica Upravnoga vijeća – prisutna putem zoom platforme

- dr. sc. Marko Dizdar, ravnatelj IARH-a – prisutan uživo

Dr. sc. Tajana Sekelj Ivančan, članica Upravnoga vijeća i dr. sc. Siniša Krznar, pomoćnik ravnatelja IARH-a, opravdano su odsutni.

Zapisnik je vodila Mirella Đula Furjan, rukovoditeljica stručne službe za pravne i kadrovske poslove IARH-a.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

DNEVNI RED

1. Ovjera zapisnika s druge sjednice održane 26. ožujka 2024. godine,

2. Razmatranje i usvajanje polugodišnjega financijskog izvješća i izvršenja financijskoga plana

 I. – VI. 2024. godine te donošenje Odluke o istom,

3. Prijedlog i donošenje *Pravilnika o unutarnjem ustroju i ustroju radnih mjesta u Institutu za*

 *arheologiju*,

4. Prijedlog i donošenje *Pravilnika o radu* Instituta za arheologiju,

5. Razno.

Predsjednik Upravnoga vijeća otvara treću (hibridnu) sjednicu i pozdravlja sve prisutne.

Dr. sc. Marko Dizdar je također pozdravio sve prisutne članove Upravnoga vijeća.

**Ad. 1.**

Budući da nema primjedbi na zapisnik s druge sjednice Upravnoga vijeća održane 26. ožujka 2024. godine, isti se prihvaća te ovjerava.

**Ad. 2.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. M. Dizdara da predstavi polugodišnje financijsko izvješće i polugodišnji financijski plan Instituta za 2024. godinu.

Dr. sc. Dizdar pojašnjava da su se polugodišnji financijski izvještaj (I-VI) kao i realizacija polugodišnjega financijskog plana Instituta za 2024. godinu provodili te izradili prema vrstama izvora prihoda i rashoda, a pripremljena su uz pomoć konzultantske računovodstvene tvrtke. Članovima je predočena dokumentacija o ostvarenim planiranim prihodima/rashodima, s istaknutim manjim razlikama u ostvarenju u odnosu na plan. Ravnatelj je istaknuo kako su krajem 2023. godine pristigla sredstva od strane Hrvatske zaklade za znanost kao i za interne znanstvene projekte (NPOO) koja nisu bila planirana u prihodovnoj strani budući da nije bio poznat njihov početak (sredstva su uplaćena na račun Instituta krajem 2023.). U financijskome izvješću I-VI 2024. i u realizaciji financijskoga plana za I-VI 2024. vidljivo je pozitivno poslovanje Instituta, posebno na prihodovnoj strani, čemu je razlog dospijeće sredstava za realizirana istraživanja provedena u drugoj polovici 2023. godine. Sukladno tome, manjim su dijelom povećani i rashodi, no u okvirima planiranih sredstava.

Zaključak: jednoglasno se usvaja polugodišnje financijsko izvješće i izvršenje financijskoga plana za 2024. godinu te se o istome donosi Odluka.

**Ad. 3.**

Predsjednik Upravnoga vijeća i ravnatelj pozivaju predsjednicu Znanstvenoga vijeća dr. sc. Marinu Ugarković kako bi prezentirala mišljenje članova Znanstvenoga vijeća Instituta, a tiču se Pravilnika. Dr. M. Ugarković navodi kako je većina članova Znanstvenoga vijeća imala primjedbe na prijedlog Pravilnika, od kojih se izdvajaju dvije. Jedna se odnosi na čl. 10. Pravilnika, a tiče se pododjela *Laboratoriji*, a druga na čl. 17. *Odjel* *za osiguravanje i unapređenje kvalitete*. Većina članova Znanstvenoga vijeća predlaže da se Laboratoriji organiziraju izvan Znanstvenoga odjela, odnosno kao posebna ustrojbena jedinica na osnovi tumačenja čl. 42. st. 2. Statuta IARH-a (studeni, 2023.). Također, mišljenja su kako postoji sukob interesa u prijedlogu da pomoćnik ravnatelja rukovodi poslovima *Odjela za osiguravanje i unapređenje kvalitete*. Iznesene su još neke primjedbe glede davanja radnih naloga, odnosno načina tko ih i kako može naložiti kao i komentari na pojedine članke Pravilnika. Ravnatelj Instituta dr. M. Dizdar ističe kako je većina komentara uvažena te uvrštena u prijedlog Pravilnika prije sjednice Upravnoga vijeća, dok primjedbe na čl. 10. i čl. 17. treba detaljnije razmotriti u kojoj mjeri odgovaraju djelovanju Instituta u ovome trenutku, a s obzirom na provedbu Programskoga ugovora te pripreme za reakreditaciju Instituta. Članica Upravnoga vijeća, gđa. Amalija Babić navodi kako Institut može ustrojiti novo radno mjesto za *Odjel za osiguravanje i unapređenje kvalitete*, iako osobno ne vidi sukob interesa pri obavljanju ovoga iznimno zahtjevnoga posla koji će se odnositi na prikupljanje podataka za Programski ugovor te za buduću reakreditaciju. Smatra kako se može, kao što je to do sada i učinila većina manjih Instituta, posao povjeriti pomoćniku ravnatelja. Također predlaže da se izmijenjeni prijedlog Pravilnika uputi na raspravu do kraja kolovoza i početka rujna kako bi se predmetni Pravilnik što prije donio te zatražilo njegovo odobrenje od MZOM-a.

Predsjednik Upravnoga vijeća stoga predlaže da se početkom rujna mjeseca ponovno sastane Upravno vijeće te još jednom raspravi Pravilnik s predloženim izmjenama, s obzirom da će se do tada Znanstveno vijeće očitovati o izmijenjenom prijedlogu Pravilnika kojega će pravna služba s ravnateljem izraditi po predloženim zahtjevima Znanstvenoga vijeća.

**Ad. 4.**

Rukovoditeljica stručne službe za pravne i kadrovske poslove ukratko prezentira predloženi *Pravilnik o radu* Instituta za arheologiju. Isti se predlaže temeljem Zakona o radu (Narodne novine br. 93/2014, 127/17, 98/19, 151/22), Statuta Instituta za arheologiju (studeni 2023.). Prije rasprave na Upravnome vijeću dobivena je suglasnost za Pravilnik od strane sindikalnoga povjerenika Instituta dr. sc. Bartula Šiljega. Na prijedlog Pravilnika članica Upravnoga vijeća, gđa. Amalija Babić imala je opasku pri spominjanju Zakona o radu u tekstu Pravilnika, odnosno da se u čl. 1. navede formulacija „u daljnjem tekstu: Zakon“ te da se istakne da radnicima zaposlenima na suradničkim radnim mjestima koji imaju sklopljen ugovor o radu na određeno vrijeme će se isti produžiti sukladno odredbama Zakona o visokom obrazovanju i znanstvenoj djelatnosti („Narodne novine“ br. 119/22).

Zaključak: Po unesenim izmjenama u Pravilnik isti se donosi i usvaja jednoglasno.

**Ad. 5.**

Ravnatelj napominje da Institutu predstoji kolektivni godišnji odmor djelatnika Instituta do 20. kolovoza te da se tijekom rujna 2024. godine očekuje izrada rebalansa financijskoga plana za 2024. kao i će se nastaviti rad na pripremi ostalih pravilnika Instituta kako bi što prije došli na raspravu na Upravno vijeće.

Predsjednik i ravnatelj svima žele ugodni ljetni odmor, s naznakom da će se 02. rujna 2024. godine održati sjednica Upravnoga vijeća kako bi se mogao raspraviti *Pravilnik o unutarnjem ustroju i ustroju radnih mjesta u Institutu za arheologiju*.

Sjednica je završila s radom u 12,00 sati.

Zapisnik sastavila: Predsjednik Upravnoga vijeća IARH:

Mirella Đula Furjan, dipl.iur. prof. dr. sc. Jure Zovko,